ราคาทองคำปิดวานนี้ร่วงเกือบ 5 ดอลล์
สัญญาทองคำตลาดนิวยอร์กปิดลบเมื่อคืนนี้ (16 มิ.ย.) เพราะได้รับแรงกดดันจากการแข็งค่าของสกุลเงินดอลลาร์ นอกจากนี้ นักลงทุนยังระมัดระวังการซื้อขายก่อนที่จะทราบผลการประชุมของธนาคารกลางสหรัฐ (FED) ในวันนี้ 
17 มิ.ย. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค.ร่วงลง 4.9 ดอลลาร์ หรือ 0.41% ปิดวานนี้ (16 มิ.ย.) ที่ระดับ 1,180.90 ดอลลาร์/ออนซ์, สัญญาโลหะเงินส่งมอบเดือนก.ค.ลดลง 11.8 cents, at 15.965 dollars ดอลลาร์/ออนซ์, สัญญาพลาตินัมส่งมอบเดือนก.ค.ร่วงลง 8.8 ดอลลาร์ ปิดที่ 1,079.80 ดอลลาร์/ออนซ์ และสัญญาพัลลาเดียมส่งมอบเดือนก.ย.ลดลง 1.35 ดอลลาร์ ปิดที่ 732.80 ดอลลาร์/ออนซ์
สัญญาทองคำได้รับแรงกดดันจากการแข็งค่าของสกุลเงินดอลลาร์ โดยดัชนีดอลลาร์ซึ่งเป็นดัชนีวัดความเคลื่อนไหวของดอลลาร์สหรัฐเมื่อเทียบกับสกุลเงินหลักๆ 6 สกุลในตะกร้าเงินนั้น เพิ่มขึ้น 0.16% แตะที่ 94.99 ซึ่งการแข็งค่าของดอลลาร์จะทำให้สัญญาทองคำซึ่งซื้อขายในรูปสกุลเงินดอลลาร์นั้น มีราคาแพงขึ้นและไม่น่าดึงดูดใจสำหรับนักลงทุนที่ถือครองสกุลเงินอื่นๆ
นอกจากนี้ ข้อมูลเศรษฐกิจที่สดใสของสหรัฐยังเป็นอีกปัจจัยที่ส่งผลให้นักลงทุนลดการถือครองสัญญาทองคำซึ่งเป็นสินทรัพย์ที่ปลอดภัย โดยกระทรวงพาณิชย์สหรัฐเปิดเผยว่า ตัวเลขการเริ่มต้นสร้างบ้านลดลง 11.1% ในเดือนพ.ค. เมื่อเทียบรายเดือน สู่ระดับ 1.04 ล้านยูนิต แต่การอนุญาตก่อสร้างบ้านพุ่งขึ้น 11.8% ในเดือนพ.ค. เมื่อเทียบรายเดือน สู่ระดับ 1.28 ล้านยูนิต ซึ่งเป็นระดับสูงสุดในรอบเกือบ 8 ปี และบ่งชี้ว่าภาวะตลาดที่อยู่อาศัยของสหรัฐยังคงมีความแข็งแกร่ง
ขณะที่นักลงทุนจับตาดูการประชุมเฟดซึ่งจะเสร็จสิ้นในวันนี้ตามเวลาสหรัฐ โดยเฉพาะอย่างยิ่งถ้อยแถลงของนางเจเน็ต เยลเลน ประธานเฟด เพื่อประเมินว่าเฟดจะส่งสัญญาณเรื่องระยะเวลาในการปรับขึ้นอัตราดอกเบี้ยหรือไม่